स्थिति जब ऐसी तो किसका मई दिवस और कौन नारे लगायेगा इंकलाब जिंदाबाद। नयी पीढ़ी के लोगों को मई दिवस के बारे में पता नहीं भी हो तो हैरान होने की जरूरत नहीं है। नयी पीढ़ी तो डे मनाने में यकिन रखती है क्योंकि बाजार उसे बताता है कि उसे कौन सा डे मनाना है। बाजार को क्या जरूरत है कि वह बताये हमारे देश में मई दिवस भी होता है। अंग्रेजी में शायद इसे लेबर डे कह सकते हैं लेकिन जो खुद का पेट नहीं भर सकता हो, उस लेबर के लिये क्या डे और क्या नाईट। बाजार तो कहता है कि जिनका पेट भरा हो और जो बाजार का पेट भर सके, उसके लिये ही अलग अलग डे बने हैं। मेहनतकश के लिये कोई परवाह नहीं करता है। सुरसा की तरह बढ़ती महंगाई में रोज की मजदूरी डेढ़ सौ रुपया कर हमारी सरकार ऐसा सीना तान लेती है मानो सारा खजाना उसने मजदूर के नाम कर दिया है। दरअसल, जिस तरह मशीनीकरण का दौर शुरू हो चुका है, हाथ बेकार हो रहे हैं, वहां अब कोई इंकलाब का नारा लगाने नहीं आता है। कोई यूनियन बंद होते कारखानों के सामने धरने पर नहीं बैठती हैं और न ही अखबारों के पन्ने पर मजदूरों की मौत की कोई खबर छपती है। लाल सलाम अब लोग भूलने लगे हैं क्योंकि वर्दीधारी अब उन्हें सेल्यूट मारते हैं। इस देश से तो जैसे मेहनतकश दरकिनार कर दिये गये हैं और सभी पूंजीपति हो गये हैं। पूंजीपतियों की भीड़ में सर्वहारा वर्ग कराह रहा है। अब तो इंतजार है कि दबे-कुचले लोगों के बीच से कोई आएगा और कहेगा-इंकलाब जिंदाबाद...वह सरकार निकम्मी है..